På hjemmesiden indremission.dk/temaundervisning kan man se følgende beskrivelse af undervisningen:
 Tema 2026: Synet på mennesket og dets muligheder.

Lektion 1: Universel sandhed om mennesket
En del af vor tids fremherskende syn på verden fortæller, at der ikke findes nogen universel sandhed, der gælder for alle mennesker. På det fysiske plan er man stort set enige om universelle sandheder: fx eksistensen af vores solsystem. Men når det drejer sig om sandheder omkring menneskets eksistens, køn, mening og etik må ingen bestemme over individet. Gud har noget langt mere trygt at sige om verden og sandheden.
Lektion 2: Trygheden i at være skabt
En del af vor tids fremherskende menneskesyn går imod at betragte mennesket som noget, der langt hen ad vejen selv vælger, hvad det er, og hvordan det skal leve. Det fører bl.a. til slagord som: ”Du kan, hvad du vil!” og ”Enhver er sin egen lykkes smed”. Bagsiden af dette er så, at når du ikke ”lykkes”, er det udelukkende din egen skyld. Et andet fremherskende syn for tiden er, at mennesket er i forbindelse med mange slags ”energi” og kan lære at udnytte disse og på den måde forbedre sit liv. Gud har noget langt bedre at sige om dig og dine muligheder som skabt i Guds billede.
Introduktion til undervisningen i begge lektioner:
Begge lektioner forholder sig til ”vor tids fremherskende syn” – dels på verden generelt og dels på mennesket. Hvor meget eller lidt du som underviser vil bruge tid på at beskrive dette, afgør du selv. Det kan være godt for tilhørerne at få indsigt i nogle af de grundtanker, der mere eller mindre præger os alle – og især præger dem, der ikke har kristendommen til at vise dem Guds sandheder. Og samtidig skal det jo ikke fylde det hele – fokus skal ligge på Guds sandheder. Det kan føles oplagt også at inddrage spørgsmålet om, hvordan vi formidler Guds gode budskab til de danskere, der endnu ikke har opdaget det. Hvis man som underviser vil prioritere plads til dette, vil det bestemt ligge i tråd med undervisningens tema!
Om du vil bruge de nævnte skriftsteder eller finder andre, er selvfølgelig helt op til dig selv. Ligesom det er helt frit, om du vil bruge nogle af de slides, der er i materialet. [Slide 1-3 kan bruges generelt, hvis du vil. Slide 29 beskriver frelsen helt generelt og kan bruges mange steder] Du skal bare undervise, så det ligger inden for det, der er lovet i ovennævnte beskrivelse. Almen pædagogik tilsiger, at det vil være fint med tid til, at tilhørerne kan drøfte noget indbyrdes og/eller stille spørgsmål til dig . Du ønskes Guds rige velsignelse i din forberedelse!
Lektion 1: Universel sandhed om mennesket
Big Bang og udviklingslæren.
Langt de fleste danskere i dag vil mere eller mindre bevidst gå ud fra, at verden blev til ved Big Bang, og at mennesket er opstået gennem evolutionens udvikling fra intet liv og frem gennem milliarder af år og mange tusinde trin op ad udviklingsstigen. På den baggrund er mennesket at forstå som det for tiden mest udviklede dyr – ikke som et væsen, der grundliggende adskiller sig fra andre dyr. 
For mange danskere følges denne tro af en overbevisning om, at der ikke findes en konkret Gud, der kan bestemme suverænt over alle mennesker. Så dette højt udviklede dyr har intet over sig, der kan diktere, hvad det er, og hvad det må og ikke må. Kun hensynet til artens bedste er en øverste lov. Dette kommer fra selve drivkraften i al evolution: den stærkeste overlever. Artens eksistens og trivsel skal sikres frem for alt. Derfor kan man ikke for det meste enes om, at det enkelte menneske ikke må skade andre mennesker, fx ved at stjæle fra dem eller slå dem ihjel. Og fællesskabets krav kan overtrumfe det enkelte individs lyst til selvbestemmelse. Dette er så udformet på utallige måder op gennem tiden og i forskellige kulturer. Europæisk kultur er samtidig gennem mange århundreder dybt præget af kristendommen, selv om mange i dag ikke er sig det bevidst.
Mennesket er alene øverst
En konsekvens af ovennævnte tankegang er forestillingen om det ”autonome menneske”: mennesket, der selv bestemmer over sit liv og ikke har nogen instans over sig. Dette har i de seneste årtier for nogle fået en helt ny konsekvens: man afviser faktisk selve biologien og mener, at jeg selv bestemmer, hvilket køn jeg har. Når det biologiske køn fx omtales som ”det køn, man har fået tildelt ved fødslen” (Foreningen SexogSamfunds måde at beskrive det på), er biologien fuldstændig ignoreret. En persons kromosomer og kønsorganer betyder alene, at det får samfundet til at ”tildele” børnene et køn – men dette er jo bare en social konstruktion.
Når selv biologiens sprog, som alle kulturer op gennem tiden indtil nu har forstået ens, nu modsiges, kan det ikke undre, at man naturligvis heller ikke på nogen måde kan tolerere tanken om en Gud, der skulle kunne bestemme over mennesket.
Kort sagt: for en del danskere findes der ikke en universel sandhed om mennesket. Andre kan aldrig tillade sig at sige til mig: ”Du er et menneske, derfor gælder det og det for dig”. Køn, identitet og etiske retningslinjer skal jeg nok selv finde ud af – uden nogen autoritet over mig!
Kristendommen har et totalt anderledes syn: Verden og mennesket er skabt af Gud.
Skabelse:
Nogle kristne mener, at Gud brugte Big Bang og evolutionen, andre mener, at Gud skabte sådan som den umiddelbare læsning af 1 Mos 1-3 tyder på. Dette emne kunne i sig selv fortjene en hel lektion, men det er næppe formålstjenligt at lade emnet fylde for meget her.
I hvert fald: 1 Mos 1-3: Gud skabte verden, sådan som han ville have den. Mennesket indtager en absolut særstilling i forhold til alt andet skabt. [ slide 4 kan bruges her]
Mennesket blev skabt med tydeligt køn: mand eller kvinde. Og én af hver kan slutte sig sammen og blive ét kød og formere sig (1 Mos 2,24; Matt 19,3-6).
Syndefaldet bragte meget ondt ind i verden, bl.a. døden (Rom 5,12) og sygdomme (Åb 22,2: På den nyskabte jord er alle raske).
Her i syndefaldets verden kan en person desværre fødes med et biologisk køn og samtidig føle sig som det andet køn. Dette ændrer intet ved, at alle har et biologisk køn (bortset fra at sygdom kan medføre, at nogle ganske få fødes uden bestemt køn). Det i dag voldsomt aktuelle emne kønsidentitet kunne i sig selv fortjene en hel lektion, men det er næppe formålstjenligt at lade emnet fylde for meget her.
Gud er den almægtige skaber og Herre, fyldt med godhed og lys (Sl 36,8-10). Ja, Gud er kærlighed (1 Joh 4,8+16). 
Frelse:
Gud har beskrevet det gode liv for os bl.a. i de ti bud (2 Mos 20). Hvis vi kunne efterleve hans bud, ville denne verden se meget bedre ud. Men desværre kan vi ikke det. Derfor må Gud i sin kærlighed til os ofre sin egen søn for at frelse os (Joh 3,16). Enhver, der tager imod denne frelse ved at tro på Jesus som Guds Søn (og derfor bliver døbt), lever i Guds tilgivelse og får evigt liv på den nye jord efter døden.
I dette liv er Gud hos os som den gode hyrde, der sørger for os (Sl 23; Joh 10). Vi må bede vores himmelske Fader om alt (Matt 6,9-15 og 7,7-11).
Samlet set:
· Gud har skabt verden og os. Han hersker over liv, død og evighed. Han elsker os og ønsker at frelse os. Dermed er rigtig meget godt givet os:
· Vores identitet og værdi: den almægtige Gud har villet dig og skabt dig. Han elsker dig. I hans øjne er du utrolig værdifuld. Han har givet dig et køn.
· Meningen med vores liv: Gud giver os vejledning i at leve dette liv i praktisk næstekærlighed.  
· En vejledning på de vigtigste områder af livet: Mange spørgsmål om etik besvares ikke direkte i Bibelen, men de helt basale er tydelige og giver et rigtig godt udgangspunkt for at besvare alle de andre spørgsmål.
· ”Prisen” er, at vi må opgive den drøm, der medførte syndefaldet: at vi tror, at vi selv er de bedste og klogeste i hele verden – bedre end selv den almægtige Gud til at afgøre, hvad der godt og ondt, rigtig og forkert. Vi må acceptere, at der findes en universel sandhed, der gælder for alle mennesker. 
· Troen på Gud og hans budskab i Bibelen giver en tryghed og sikkerhed, så vi ikke skal stå helt alene i hele universet og bare opfinde alting selv. 
Muligt samleord for lektion 1: ”Jeg kan ikke ALT, men: Jeg er sammen med ham, der kan ALT!”
Lektion 2: Trygheden i at være skabt
Mennesket kan selv.
En del af vor tids fremherskende menneskesyn går hen imod at betragte mennesket som noget, der langt hen ad vejen selv vælger, hvad det er, og hvordan det skal leve. Det fører bl.a. til slagord som: ”Du kan, hvad du vil!” og ”Enhver er sin egen lykkes smed”. Bagsiden af dette er så, at når du ikke ”lykkes”, er det udelukkende din egen skyld. Et andet fremherskende syn for tiden er, at mennesket er i forbindelse med mange slags ”energi” og kan lære at udnytte disse og på den måde forbedre sit liv. Gud har noget langt bedre at sige om dig og dine muligheder som skabt i Guds billede.
Det ”autonome” menneske, der ikke vil anerkende en instans over sig (og dermed heller ikke Gud), forstår ofte sig selv som fri og som havende alle muligheder liggende for sine fødder. Samtidig er vores kultur virkelig mangfoldig og ikke så strømlinjet. Fx drømmer mange danskere om ”Den eneste ene” og et livslangt ægteskab med børn – samtidig med at de på andre områder i livet ønsker at gå solo og være ”frie”.
”Du kan, hvad du vil!”
Gang på gang fremføres et slagord, der kort kan formuleres således: ”Du kan, hvad du vil!”. Måske vil du bruge tid på, at tilhørerne indbyrdes snakker sammen om, hvad de forstår ved den sætning. 
Meningen er sikkert godt nok: en opmuntring til ikke at give op på forhånd - en grundindstilling som hos Pippi Langstrømpe: ”Det har jeg aldrig prøvet før, så det kan jeg sikker godt”. 
Men det passer jo ikke . Enhver kan ikke sige: ”Nu vil jeg vinde Tour de France”- og gennemføre det. Hvis folk blindt følger ”Du kan, hvad du vil”, risikerer de at blive dybt skuffede. 
Holdningen, der ligger bag alt dette, kan vel udtrykkes: ”Du er din egen lykkes smed!”. Går det dig godt, er det dybest set din egen fortjeneste. Der er flere facetter af bagsiden af denne medalje: Dels kan der nemt komme til at ligge et enormt præstationspres på mennesket. Og dels kan bagsiden beskrives: ”Hvis du er din egen lykkes smed, er du også din egen ulykkes smed!”. Hvis noget går galt, har du dybest set kun én at skælde ud for det: dig selv. Selvfølgelig kan man prøve at finde syndebukke, men dybest set hænger man selv på fiaskoerne. [ slide 5-6 kan bruges her]
Skabt af Gud
Kristendommen fortæller dig, at du er skabt i Guds billede (1 Mos 1,26). Siden syndefaldet skete (1 Mos 3) er kun dele af dette billede intakt. Bibelen tager ikke ansvaret fra dig. Den afslører tværtimod, at du aldrig kan leve op til at leve et godt liv, set med Guds øjne. Guds budskab lyder klart: ”Du vil altid ramme ved siden af den fuldkomne kærlighed!” (Rom 3,10-20). Dette er faktisk et frigørende budskab! For det siger, at jeg ALDRIG selv kan gøre det godt nok. Det nytter dybest set intet at tage sig sammen. Samtidig følges det altid op af endnu et frigørende budskab: Gud elsker dig og vil frelse dig ved at tilgive dig! Og ved at skabe noget nyt og bedre i dig (Rom 8,1-11), så mere af ligheden med Gud vindes tilbage.
På det mere overfladiske plan gælder det naturligvis, at det er helt ok at træne og stræbe efter at klare udfordringer. Det har bare ikke længere de dimensioner af ”det gælder liv eller død”, som det har for den, der alene er sin egen lykkes smed.
Du kaldes til et liv, hvor du aktivt prøver at leve så godt som muligt – bl.a. formuleret i sætningen: ”Du skal elske din næste som dig selv” (Matt 22,39). Ikke for at få en ”succes”, men for at gøre andre glade! At gøre andre glade, gør jo også en selv glad, så det er oftest en win-win-situation, selv om det også tit kræver et afsavn i forhold til det, jeg ellers kunne have gjort.
Det er trygt at tro på Guds virkelighedsopfattelse. Jeg er fri fra at skulle yde optimalt hele tiden for ikke at gå til bunds. Jeg er værdifuld – uanset hvor stor ”succes” jeg opnår i egne og andres øjne. 
Og jeg er ikke alene! Jeg er ikke en selvstændig enhed i universet, der dybest set selv kan tilrettelægge mit liv. Dette opleves for nogle som et problem. For andre er det en stor velsignelse, at der er et fællesskab, hvor vi prøver at bære hinanden. Dette gælder i høj grad også for det kristne fællesskab i menigheden (ApG 4,32-37). Som kristne får alt dette en fantastisk dimension mere: Gud er der altid – også på den anden side af døden (Joh 11,26).   [ slide 7-10 og 11-13 kan bruges her]
Den nye åndeligheds ”tag-selv” - marked.
Helt i tråd med det ovennævnte syn på verden og min egen plads i den er mange i dag tiltrukket af en form for åndelighed, der ikke indebærer absolutte sandheder og guder, der vil bestemme i mit liv. I hvert fald ikke i den grad, som fx den kristne Gud vil.
Den nye åndelighed er i sin definition umulig at beskrive præcist, for den har netop ikke en universel struktur. Den ser ud som en sammenblanding af træk fra mange gamle religioner. Religioner, der i deres grundsyn er totalt uforenelige med hinanden – men det generer ikke nutidens forbruger  på det åndelige marked. Problemet med uforenelighed løses nemlig ved at sige: ”Det der er sikkert sandt for dig, men derfor behøver det slet ikke være sandt for mig”. 
Typiske ting i denne gør-det-selv-religion kan være:
· ”Åndelige energier”: nogle kræfter, der er til stede omkring os (eller ligger latent i os), og som vi ved hjælp af forskellige teknikker kan få del i. Nogle taler om, at vi udover det fysiske legeme har flere åndelige legemer, der kan komme i kontakt med disse energier. Energierne kan give os kraft, velvære, helbredelse, indsigt osv. 
· Ofte er der et stærkt træk af troen på, at vi mennesker sådan set er guddommelige indeni. Det skal måske vækkes eller forstærkes – men det er der.
· Reinkarnation: En del tror, at vi dybest set er en sjæl, der lige nu lever i denne krop og dermed i denne tidsalder, men som efter vores død vil blive født i en ny krop i en anden tid og leve et liv der osv. Det minder om de gamle østlige religioner, men har faktisk oftest den stik modsatte betydning: For de østlige religioner var målet at holde op med at blive født igen  (fordi denne fysiske verden bare er et forbandet bedrag fyldt med lidelse). Derfor skal man leve et liv i streng selvdisciplin for at nå et trin længere op ad stigen ved næste genfødsel, indtil man når målet: Ikke at blive genfødt igen, men i stedet smelte sammen med den store guddommelige visdom (meget groft fortalt, der er mange variationer). For de fleste danskere fungerer tanken om genfødselvist ligesom et computerspil: ”Game over – du er død? Vil du spille igen? Ja tak!”.
· Engle: de kendes fra mange religioner, og i meget høj grad fra kristendommen, hvor 60 ud af Bibelens 66 bøger nævner engle. I Bibelen er englene Guds ånder, der tjener Gud bl.a. ved at hjælpe os. I den nyreligiøse verden er englene ofte en slags åndelige  hjælperobotter, vi selv kan købe og tilpasse (fx skytsengle). Ellers er de åndelige væsner. Deres formål er ikke at være Guds tjenere, men vores tjenere. 
[ slide 14-27 kan bruges her]
Til alt dette kommer Gud og siger klart og tydeligt, at det hele er falsk åndelighed. Den åndelige kraft, der er i det, kommer fra Satan, der jo selv er en falden engel og derfor kan efterligne Guds engle og narre os til at tro, at han kommer med noget godt (2 Kor 11,14). Men Satan vil os dybest set aldrig noget godt. Hans ånder (dæmonerne) kan fx spille afdøde personers ånder, så nulevende fx tror, at de taler med deres afdøde bedstemor. Derved opbygges en tillid og afhængighed, som dæmonen senere bruger til at styrke sit hovedformål: At afholde vedkommende fra at tro på den levende Gud. [ slide 28 kan bruges her]
Guds vidunderlige virkelighed.
Den åndelige verden består kun af to grupper: 
Gud og hans engle på den gode side, og Satan og hans dæmoner på den onde side.
Gud vil frelse (Joh 3,14-17). Satan vil ødelægge og slå ihjel (Joh 8,44).
Gud er Gud ske lov den absolut stærkeste og vil en dag udrydde Satan og hans onde følgere (Åb 20,10) og skabe en ny verden, hvor alt er 100% godt (Åb 21-22), og hvor alle kristne kan leve lykkeligt for evigt.
Allerede her og nu får vi kristne Helligåndens udrustning til at bekæmpe dæmoner, der besætter mennesker (Matt 10,8; Luk 10,17-20; Mark 16,17). 
Muligt samleord for lektion 2: ”Du er ikke alene!” Gud ønsker at være med dig nu og siden give dig evigt liv!


